钦定古今图书集成/明伦汇编/氏族典/第065卷 > 《廖用贤尚友录》 > 虞集
## 钦定古今图书集成/明伦汇编/氏族典/第065卷 > 《廖用贤尚友录》 > 虞集

按《元史虞集传》，“集字伯生，三岁知读书，从吴澄游，授
受有源委。大德初，以大臣荐，授大都路儒学教授，除
国子助教。丁内艰。服除，再为助教，除博士，以病免。未
几，除太常博士，迁集贤修撰。六年，除翰林待制，兼国
史院编修官。泰定初，除国子司业，迁秘书少监，拜翰
林直学士，俄兼国子祭酒。文宗在潜邸，已知集名，既”
即位，命兼经筵，除奎章阁侍书学士。时宗藩暌隔，功
臣汰侈，政教未立。帝将策士于廷，集被命为读卷官。
有旨采辑本朝典故，仿《唐、宋会要》修《经世大典》，命集
任总裁。书成，既上进，以目疾丐解职，不允。帝方向用
文学，以集弘才博识，无施不宜，一时大典册咸出其
手。集每承顾问，及古今政治得失，尤委曲尽言，或随
事讽谏。文宗崩，集在告欲谋南还，弗果。幼君崩，大臣
将立妥欢帖穆尔太子，用至大故事，召诸老臣赴上
都议政，集在召列，谢病归临川。至正八年，以病卒。赠江西行中书省参知政事、护军，封仁寿郡公。